钦定古今图书集成/理学汇编/字学典/第121卷 > 李应祯
## 钦定古今图书集成/理学汇编/字学典/第121卷 > 李应祯

按《列卿纪》：“李应祯，名甡，以字行，更字贞伯，长洲人。景
泰癸酉举乡试，入太学，授中书舍人。弘治中为太仆
少卿，博学好古，篆、楷俱入格。”

按《甫田集》：家君寺丞在太仆时，公为少卿，征明以同
寮子弟，得朝夕给事左右，所承绪论为多。一日书《魏
府君碑》，顾谓征明曰：“吾学书四十年，今始有得，然老
无益矣。子其及目力壮时为之。”因极论书之要诀，累
数百言。凡运指凝思，吮毫濡墨，与字起落转换，小大
向背，长短疏密，高下疾徐，莫不有法。盖公虽潜心古
法，而所自得为多，当为国朝第一。其尢妙能“三指尖
搦管，虚腕疾书”，今人莫能及也。

按《书史会要》：“少卿真、行草隶，清润端方，如其为人。”
按《姑苏名贤小记》：“少卿书法自成家，盖轶唐而上，然
每耻以是见名。”